SL Uradni list Evropske unije C 347/1

MNENJE KOMISIJE

z dne 2. oktobra 2014

o načrtu za odlaganje radioaktivnih odpadkov iz nacionalnega skladišča za radioaktivne odpadke, ki se nahaja v bližini jedrske elektrarne Mochovce na Slovaškem

(Besedilo v slovaškem jeziku je edino verodostojno)

(2014/C 347/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznostmi, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom 24. marca 2014 od slovaške vlade prejela splošne podatke v zvezi z načrtom za odlaganje radioaktivnih odpadkov iz nacionalnega skladišča za radioaktivne odpadke Mochovce.

Na podlagi teh podatkov in dodatnih informacij, ki jih je Komisija zahtevala 29. aprila 2014 in so jih slovaški organi predložili 5. junija 2014, ter po posvetovanju s skupino izvedencev je Komisija oblikovala naslednje mnenje:

1. Razdalja med nacionalnim skladiščem za radioaktivne odpadke in najbližjo točko druge države članice, v tem primeru Madžarske, je približno 40 km.

2. Med obdobjem obratovanja nacionalnega skladišča za radioaktivne odpadke: — bodo radioaktivni odpadki nameščeni brez namena ponovnega odvzema, — bo za nacionalno skladišče za radioaktivne odpadke izdano dovoljenje samo za odstranjevanje tekočih radioaktivnih odpadkov. Ob običajnih obratovalnih pogojih nacionalno skladišče za radioaktivne odpadke ne bo sproščalo radioaktivnih odpadkov, ki se prenašajo po zraku, pri izpustu tekočih radioaktivnih odpadkov pa ni verjetno, da bo prebivalstvo druge države članice z zdravstvenega vidika izpostavljeno nevarnosti, — v primeru nenačrtovanih izpustov radioaktivnih odpadkov, ki bi lahko sledili nesreči vrste in razsežnosti, predvidenih v splošnih podatkih, odmerki, ki bi jim lahko bilo izpostavljeno prebivalstvo druge države članice, ne bi dosegli ravni, ki bi bila pomembna z zdravstvenega vidika.

3. Po obdobju obratovanja nacionalnega skladišča za radioaktivne odpadke: — ukrepi, predvideni za dokončno zaprtje nacionalnega skladišča za radioaktivne odpadke, kakor so opisani v splošnih podatkih, zagotavljajo, da bodo zaključki iz točke 2 veljavni dolgoročno.

Komisija zato meni, da izvajanje načrta za odlaganje radioaktivnih odpadkov v kateri koli obliki, ki izhajajo iz nacionalnega skladišča za radioaktivne odpadke, ki se nahaja v bližini jedrske elektrarne Mochovce na Slovaškem, med običajnim obratovanjem, po končnem zaprtju in v primeru nesreče, ki bi bila take vrste in razsežnosti, kakor je navedeno v splošnih podatkih, ne more povzročiti radioaktivnega onesnaženja, pomembnega z vidika zdravja, voda, tal ali ozračja druge države članice.

V Bruslju, 2. oktobra 2014 Za Komisijo Günther OETTINGER Podpredsednik

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje kot tudi določbe Direktive 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktive 2000/60/ES o določitvi okvira za ukrepe Skupnosti na področju vodne politike.